b"\n_START_ARTICLE_\nPierre-Julien Eymard\n_START_SECTION_\nVida\n_START_PARAGRAPH_\nEymard va n\xc3\xa9ixer a 1811 a La Mure (Is\xc3\xa8re, Fran\xc3\xa7a). Va ingressar al seminari, per\xc3\xb2 va haver-ne de marxar a causa de la seva mala salut. No obstant aix\xc3\xb2, va ser ordenat sacerdot el 20 de juliol de 1834, a la di\xc3\xb2cesi de Grenoble. En 1839, entr\xc3\xa0 a la Societat de Maria (els pares i germans maristes) on va treballar com a conseller espiritual dels seminaristes i preveres. Treball\xc3\xa0 amb el Tercer Orde de Maria i altres organitzacions de seglars i va promoure la devoci\xc3\xb3 a la Mare de D\xc3\xa9u i a l'Eucaristia, particularment en les Quaranta Hores._NEWLINE_Va ser nomenat provincial de la Societat de Maria (Maristes) a Li\xc3\xb3 en 1845. El 1856, Eymard va fundar la Congregaci\xc3\xb3 de Preveres del Sant\xc3\xadssim Sagrament i el 1858, juntament amb Marguerite Guillot, va fundar una congregaci\xc3\xb3 laica femenina, les Serventes del Sant\xc3\xadssim Sagrament._NEWLINE_La Congregaci\xc3\xb3 del Sant\xc3\xadssim Sagrament va comen\xc3\xa7ar a treballar amb nens, a Par\xc3\xads, per preparar-los per a la Primera Comuni\xc3\xb3. Tamb\xc3\xa9 va adre\xc3\xa7ar-se als cat\xc3\xb2lics no practicants, convidant-los a penedir-se'n i a tornar a combregar. Eymard proposava la comuni\xc3\xb3 freq\xc3\xbcent, idea a la que va donar suport Pius X en 1905._NEWLINE_Al llarg de la seva vida, va haver de superar cont\xc3\xadnuament dificultats: des de la pobresa de la seva fam\xc3\xadlia i l'oposici\xc3\xb3 del seu pare al sacerdoci, fins a la falta de mitjans de la nova comunitat que havia fundat, passant pels anys de malaltia, un desig jansenista d'arribar a la perfecci\xc3\xb3 interior o els obstacles per a les aprovacions episcopal i pont\xc3\xadficia de les seves comunitats. Va con\xc3\xa8ixer i tenir amistat amb altres sants com Pere Chanel, Joan Maria Vianney i Marcel\xc2\xb7l\xc3\xad Champagnat._NEWLINE_Auguste Rodin, el conegut escultor, va voler entrar a la Congregaci\xc3\xb3 del Sant\xc3\xadssim Sagrament en 1862, despr\xc3\xa9s de la mort de la seva germana, deixant l'escultura. Eymard va aconsellar-lo i, veient el seu talent, li digu\xc3\xa9 que torn\xc3\xa9s a la seva vocaci\xc3\xb3 art\xc3\xadstica i s'hi dediqu\xc3\xa9s. M\xc3\xa9s tard, Rodin fondria un bust d'Eymard._NEWLINE_Eymard mor\xc3\xad l'1 d'agost de 1868 a La Mure. Va ser declarat venerable en 1908, beat en 1925 i sant en 1962, per Joan XXIII. La seva festivitat se celebra el 3 d'agost. \xc3\x89s anomenat Ap\xc3\xb2stol de l'Eucaristia."